בִּרְכַּת הַבָּנִים וְהַנְּכָדִים

בְּעֶרֶב הַיּוֹם הַקָּדוֹשׁ הַזֶּה, אֲנִי מְבַקֵּשׁ/ מְבַקֶּשֶׁת לְבָרֵךְ אוֹתְךָ בְּנִי ... / נֶכְדִּי ... שֶׁתִּכָּתֵב וְתֵחָתֵם לְשָׁנָה טוֹבָה וּמְאֻשֶּׁרֶת, לְשָׁנָה שֶׁל שִׂמְחָה, שָׁנָה שֶׁל בְּרִיאוּת, שָׁנָה שֶׁל עֲשִׂיָּה, שָׁנָה שֶׁל מְלֵאוּת, שָׁנָה בָּהּ תּוֹסִיף חַיִל וּמַעֲשִׂים טוֹבִים, וִיהִי ה' עִמְּךָ בְּכֹל אֲשֶׁר תִּפְנֶה.

בְּרֶגַע קָדוֹשׁ זֶה, אָנוּ נוֹשְׂאִים מַבָּט לְאָחוֹר וְזוֹכְרִים אֶת כָּל הַדּוֹרוֹת שֶׁעָבְרוּ, אֶת סַבָּא ... וְסַבְתָּא ... [כאן כל אחד יוסיף ויפרט כִּרְצוֹנוֹ] שֶׁבִּזְכוּתָם אָנוּ נִצָּבִים כָּאן, וְעוֹמְדִים לְקַבֵּל בְּרֶטֶט שֶׁל קְדֻשָּׁה וּבְשִׂמְחָה שֶׁל מִצְוָה אֶת הַיּוֹם הַקָּדוֹשׁ שֶׁכֻּלּוֹ סְלִיחָה וּמְחִילָה, תִּקּוּן וּתְשׁוּבָה, כַּפָּרָה וִישׁוּעָה. יוֹם שֶׁכֻּלּוֹ טוֹב, כְּפִי שֶׁעָשָׂה הַכֹּהֵן הַגָּדוֹל בַּיָּמִים בָּהֶם עָמַד הַמִּקְדָּשׁ עַל מְכוֹנוֹ וְעִם יִשְׂרָאֵל שָׁכַן בְּאַרְצוֹ. יוֹם בּוֹ קִבֵּל עַם יִשְׂרָאֵל אֶת הַלּוּחוֹת הַשְּׁנִיִּים הַמְשֻׁלָּבִים מַעֲשֵׂה אָדָם וּמִכְתַּב אֱלֹהִים, יוֹם שֶׁל רִצּוּי וְהִזְדַּמְּנוּת חֲדָשָׁה.

בְּרֶגַע קָדוֹשׁ זֶה, מַתְחִילָה שָׁנָה חֲדָשָׁה, בָּהּ רַב הַנֶּעְלָם עַל הַיָּדוּעַ וְהַנִּסְתָּר עַל הַגָּלוּי: "מִי יִחְיֶה וּמִי יָמוּת, מִי יָנוּחַ וּמִי יָנוּעַ, מִי יֵעָנִי וּמִי יֵעָשֵׁר, מִי יִשָּׁפֵל וּמִי יָרוּם". בְּרֶגַע זֶה אָנוּ נוֹשְׂאִים מַבָּט קָדִימָה וְיוֹדְעִים שֶׁהַקָּדוֹשׁ בָּרוּךְ הוּא נָתַן לָנוּ בִּינָה וָדָעַת, חָכְמָה וְלֵב לִפְעֹל בְּמַעֲשֵׂינוּ וּבְמַחְשְׁבוֹתֵינוּ, שֶׁבַּשָּׁנָה הַזּוֹ נָרוּם וְלֹא נִשָּׁפֵל, נִבְנֶה וְלֹא נַהֲרוֹס, נִחְיֶה וְלֹא נָמוּת, נָנוּחַ וְלֹא נָנוּעַ. נוֹסִיף אַהֲבָה בְּמָקוֹם שֶׁאֵינֶנָּה, נָאִיר בְּמָקוֹם שֶׁל חֹשֶׁךְ.

וִיהִי רָצוֹן מִלִּפְנֵי אָבִינוּ שֶׁבַּשָּׁמַיִם שֶׁיִּשָּׂא פָּנָיו אֵלֶיךָ, יוֹסִיף וְיִתֵּן לְךָ מֵאוֹרוֹ וְזִיווֹ, מִכּוֹחוֹ וּמִדּוֹתָיו, וּמְצָא חֵן וְשֵׂכֶל טוֹב בְּעֵינָיו בָּרוּךְ הוּא וּבְעֵינֵי כָּל אָדָם אֲשֶׁר נִבְרָא בְּצַלְמוֹ. שֶׁתְּקַדֵּשׁ שֵׁם שָׁמַיִם בְּכָל הֲלִיכוֹתֶיךָ, שֶׁיְּהֵא מַשָּׁאֲךָ וּמַתָּנְךָ בֵּין הַבְּרִיּוֹת בְּנַחַת וּבְיֹשֶׁר, שֶׁיֹּאהֲבוּךָ רֵעֶיךָ וְתֶאֱהַב אַתָּה אוֹתָם, וַיִּשְׂמְחוּ הֵם בְּךָ וַתִּשְׂמָח אַתָּה בָּהֶם. שֶׁתּוֹסִיף דַּעַת בִּינָה וְהַשְׂכֵּל בְּתוֹרַת ה' וּבְמַדַּע הָעוֹלָם הַמֻּפְלָא שֶׁבָּרָא, וְהַפְקִידוֹ בְּיָדֵינוּ "לְעָבְדָהּ וּלְשָׁמְרָהּ". שֶׁתַּמְשִׁיךְ אֶת הַמִּפְעָל הַנֶּהְדָּר שֶׁזָּכִינוּ לוֹ בִּמְדִינַת יִשְׂרָאֵל לְאַחַר שְׁנוֹת הַגָּלוּת הָאֲרֻכּוֹת. שֶׁתּוֹסִיף חוּלְיָה נֶאֱמָנָה וְאֵיתָנָה בְּשַׁרְשֶׁרֶת הַדּוֹרוֹת אוֹתָם אָנוּ זוֹכְרִים וּמַמְשִׁיכִים בְּרֶגַע קָדוֹשׁ זֶה. וּבְבוֹא הַיּוֹם, תַּעֲמֹד אַתָּה כָּאן, עַל הָאֲדָמָה אֲשֶׁר שַׁבְנוּ אֵלֶיהָ, בְּעַרְבוֹ שֶׁל יוֹם בּוֹ אָנוּ שָׁבִים אֶל בּוֹרְאֵנוּ, כְּבָנִים הַמִּתְרַפְּקִים עַל אֲבִיהֶם וְעַל אִמָּם, וְתִזְכֶּה לְבָרֵךְ אֶת בָּנֶיךָ וּבְנוֹתֶיךָ, נְכָדֶיךָ וְנֶכְדוֹתֶיךָ, וּלְהַעֲבִיר אֶת לַפִּיד הַתְּשׁוּבָה, הַשִּׁיבָה וְהַיְשִׁיבָה לָבֶטַח, לַדּוֹרוֹת הַבָּאִים.

**יְבָרֶכְךָ ה' וְיִשְׁמְרֶךָ, יָאֵר ה' פָּנָיו אֵלֶיךָ וִיחֻנֶּךָּ, יִשָּׂא ה' פָּנָיו אֵלֶיךָ וְיָשֵׂם לְךָ שָׁלוֹם.**

**נְשִׁיקָה גְדוֹלָה**

שָׁנָה טוֹבָה וְתֵטִיב לָנוּ הַחֲתִימָה

מְחַלְּקֵי הַמַּיִם